joelniklaus/EU_Wikipedias huggingface dataset:
All You Need Is Now

All You Need Is Now on Duran Duranin vuonna 2010 julkaistu studioalbumi. Se nousi Ison-Britannian listalla sijalle 11 ja Yhdysvalloissa Billboardin sijalle 29.

Albumi oli seuraaja kuuluisien vierailijoiden kanssa tehdylle ja yllättäen flopanneelle albumille Red Carpet Massacre. Tuottaja Mark Ronson, joka oli aiemmin toiminnut muun muassa Amy Winehousen tuottajana, toi varsinkin Isossa-Britanniassa julkisuusarvoa urallaan jälleen alamäkeen joutuneen yhtyeen uuteen julkaisuun. Albumia markkinoitiin seuraajana yhtyeen kahdelle ensimmäiselle albumille ”jota ei koskaan tullut”.

Kriitikot ja fanit ottivat albumin hyvin vastaan paluuna juurille lisättynä moderneilla vaikutteilla.

Singlet 
Albumilta julkaistiin kaksi singleä: ”All You Need Is Now” ja ”Girl Panic”. Kappaleista on tehty myös musiikkivideot.

Albumijulkaisu 
Albumi julkaistiin 21. joulukuuta 2010 digitaalisessa muodossa. CD-julkaisu viidellä lisäraidalla julkaistiin 21. maaliskuuta 2011.

Kappaleet

Kokoonpano 
 Simon Le Bon – laulu
 John Taylor – basso
 Nick Rhodes – koskettimet
 Roger Taylor – rummut

+

 Dom Brown – kitara

Vierailevat muusikot 
 Ana Matronic – laulu kappaleessa ”Safe (in the Heat of the Moment)”
 Kelis – laulu kappaleessa ”The Man Who Stole a Leopard”
 Mark Ronson – kitara kappaleen ”Leave a Light On” kertosäkeessä
 Jamie Walton –sello
 Anna Ross – taustalaulu
 Tawiah – taustalaulu
 Nina Hossain – uutistenlukija

Arvostelut 
 Allmusic: 
 The A.V. Club: B
 The Guardian: 
 Rolling Stone:

Lähteet 

Duran Duranin albumit
Vuoden 2010 albumit
Meri-Lapin Country Camp

Meri-Lapin Country Camp (MLCC) oli Kemin Vallitunsaaressa järjestetty countrymusiikkitapahtuma. MLCC- tapahtuman järjestäjänä toimii Meri-Lapin Country ry. 
Vuoden 2013 tapahtuma on järjestyksessään neljäs – ensimmäinen MLCC toteutettiin vuonna 2010. 

MLCC 2013- tapahtuman esiintyjinä toimivat perjantaina Larry Peninsula sekä Puolitaival Company, ja lauantaina The Moonshiners, Good Luck Charm sekä Mikko Alatalo & Pispalan Cowboys Trio.

Aiheesta muualla 

Musiikkitapahtumat Suomessa
Kemin kulttuuri
Adrian Peterson

Adrian Lewis Peterson (s. 21. maaliskuuta 1985 Palestine, Texas) on yhdysvaltalainen amerikkalaisen jalkapallon pelaaja, pelipaikaltaan keskushyökkääjä. Hän pelaa tällä hetkellä NFL-liigan Washington Redskinsissa.

Peterson on yksi NFL:n parhaista keskushyökkääjistä. Hänet on valittu seitsemän kertaa NFL:n tähdistöotteluun Pro Bowliin.

NFL-ura

Minnesota Vikings varasi yliopistojalkapalloa Oklahoman yliopiston joukkueessa pelanneen Petersonin vuoden 2007 NFL:n varaustilaisuudessa ensimmäisen kierroksen seitsemäntenä pelaajana. Peterson oli Vikingsin aloittava keskushyökkääjä usean kauden ajan. Hän oli sivussa miltei koko kauden 2014 pelikiellon vuoksi ja kauden 2016 loukkaantumisen vuoksi.

Vikings ei uusinut sopimustaan Petersonin kanssa kaudelle 2017, joten hän siirtyi New Orleans Saintsiin. Peterson ei ollut tyytyväinen saamaansa peliaikaan Saintsissa, joten hänet kaupattiin viiden ottelun jälkeen Arizona Cardinalsiin. Niskavamma piti Petersonin sivusta osan kaudesta ja kauden jälkeen Cardinals vapautti Petersonin sopimuksesta.

Peterson siirtyi kaudeksi 2018 Washington Redskinsiin. Hänestä tuli kauden aikana NFL:n vanhin tuhat jaardia kaudessa palloa kantanut keskushyökkääjä sitten vuoden 1984.

Yksityiselämä
Petersonin kaksivuotias poika menehtyi traagisesti lokakuussa 2013, kun pojan äidin uusi poikaystävä pahoinpiteli hänet kuoliaaksi. Peterson oli eronnut aiemmin pojan äidistä, ja poika asui äitinsä luona Sioux Fallsissa, Etelä-Dakotassa. Petersonilla on myös kaksi muuta lasta, jotka asuvat isänsä kanssa.

Lähteet

Aiheesta muualla 

Yhdysvaltalaiset amerikkalaisen jalkapallon pelaajat
Vuonna 1985 syntyneet
Elävät henkilöt
Oona Kettunen

Oona Emilia Kettunen (s. 10. helmikuuta 1994 Espoo) on suomalainen nykyinen hiihtäjä ja entinen kestävyysjuoksija, joka edusti Karhulan Katajaisia. Vuoteen 2005 asti hän edusti Vehkalahden Veikkoja. Kettusta valmensi juoksussa hänen äitinsä Saila Kettunen yhdessä Jukka Keskisalon kanssa ja aikaisemmin häntä valmensi myös Eero Partanen.

Kettunen sijoittui yhdeksänneksi alle 18-vuotiaiden MM-kilpailuissa Lillessä 2011 2 000 metrin estejuoksussa alle 18-vuotiaiden Suomen-ennätysajalla 6.34,71. Hän sijoittui seitsemänneksi 3 000 metrin estejuoksussa alle 20-vuotiaiden MM-kilpailuissa Barcelonassa 2012 ajalla 10.03,15. Samalla hän paransi ennätystään kisaviikolla 14 sekuntia.  Kettunen osallistui Barcelonan MM-kisoissa myös 1 500 metrille sijoittuen alkuerässään yhdeksänneksi ajalla 4.29,60 ja pudoten jatkosta. Alle 20-vuotiaiden EM-kilpailuissa Rietissä 2013 Kettunen voitti kultaa estejuoksussa ajalla 9.45,51 ja hopeaa 5 000 metrin juoksussa ajalla 16.03,79. Kalevan kisoista Kettunen on saavuttanut yhteensä viisi mitalia.

Lokakuussa 2013 Kettunen juoksi Vantaalla puolimaratonin aikaan 1.14.08, mikä oli paras kyseisen matkan suomalaistulos 13 vuoteen. Hän paransi juoksussa omaa ja 19-vuotiaiden Suomen ennätystään noin neljällä minuutilla.

Kettunen kärsi lukuisista loukkaantumisista ja muun muassa lonkkavaivasta ja ilmoitti vuoden 2018 kesällä keskittyvänsä jatkossa hiihtoon.

Saavutukset 
Lähteet: Päivitetty 13. kesäkuuta 2017.

Ennätykset

Arvokilpailusijoitukset 
 Alle 20-vuotiaiden MM-kilpailut
 3 000 metrin estejuoksu: seitsemäs 2012
 Alle 18-vuotiaiden MM-kilpailut
 2 000 metrin estejuoksu: yhdeksäs 2011
 Alle 20-vuotiaiden EM-kilpailut
 3 000 metrin estejuoksu: kultaa 2013
 5 000 metrin juoksu: hopeaa 2013

Aikuisten SM-mitalit 
 Kalevan kisat
 3 000 metrin estejuoksu: hopeaa 2012, 2013
 5 000 metrin juoksu: hopeaa 2012
 10 000 metrin juoksu: kultaa 2013, hopeaa 2014
 Sisäratojen SM-kilpailut
 1 500 metriä: kultaa 2013, hopeaa 2014
 3 000 metriä: kultaa 2013 ja 2015, hopeaa 2014, pronssia 2012
 Maantiejuoksun SM-kilpailut
 kultaa 2015

Maastohiihto 
Kettunen on kilpaillut myös maastohiihdossa, josta hänellä on kahdeksan nuorten SM-mitalia. Hiihdossa hän edustaa Lempäälän Kisaa. Aiemmin hän on edustanut hiihdossa Kymin Koskenpoikia ja Vehkalahden Veikkoja. Hän kilpaili ensimmäisen kerran maailmancupissa 8. maaliskuuta 2015 Lahdessa 10 kilometrin perinteisen hiihtotavan kisassa, jossa hänen sijoituksensa oli 57:s.

Opinnot
Kettunen valmistui liikuntatieteiden maisteriksi vuonna 2018. Hän työskentelee urheilu-uran ohessa Jyväskylän yliopiston liikuntateknologian yksikössä väitöskirja- ja projektitutkijana. Väitöskirja keskittyy nuorten naismaastohiihtäjien ravitsemuksen ja suorituskyvyn yhteyksiin. Väitöskirjan on tarkoitus valmistua vuoden 2023 aikana.

Lähteet

Viitteet 

Suomalaiset estejuoksijat
Suomalaiset maastohiihtäjät
Vuonna 1994 syntyneet
Elävät henkilöt
Utahin sota

Utahin sota oli Utahin territorion mormonisiirtolaisten ja Yhdysvaltain asevoimien välinen konflikti vuosina 1857-58. Konfliktin juuret olivat territorion mormonien ja ei-mormonien välisissä kiistoissa sekä mormonien harjoittamassa moniavioisuudessa ja pyrkimyksessä teokratian lisäämiseen hallinnossaan. Myös Mormonikapinana, Mormonisotana ja Utahin kampanjana tunnetussa konfliktissa ei käyty merkittäviä taisteluita ja tilanne ratkesi lopulta neuvottelujen avulla.

Tausta 
Yhdysvalloissa mormoneihin suhtauduttiin jo Joseph Smithin aikana varauksellisesti, koska näillä oli tapana muuttaa uusille alueille isoina joukkoina ja äänestää yhtenäisesti, mikä aiheutti huolta ei-mormonien keskuudessa. Mormonit olivat kokeneet vainoa Missourissa ja Ohiossa 1820–1830 -luvuilla: uskontokunnan edustajat häädettiin Missourin alueelta kahdesti. Ohiossa Smith tervattiin ja hän lähti osavaltiosta paetakseen petossyytteitä. Utahin Salt Lake -laaksoon mormonit saapuivat 24. heinäkuuta 1847.

Mormoneita johtava Brigham Young valittiin Utahin territorion kuvernööriksi vuonna 1851. Hänen kaudellaan territorio oli käytännössä teokratia. James Buchanan nousi Yhdysvaltain presidentiksi vuonna 1856. Youngin kuvernöörikausi oli virallisesti päättynyt kaksi vuotta aikaisemmin, mutta koska hänen seuraajansa ei oltu nimitetty, hän oli lakiteknisesti edelleen territorion kuvernööri.

Useat territorion viranomaiset, jotka eivät olleet mormoneita, erosivat pian virassa aloittamisen jälkeen ja valittivat Washingtoniin, että mormonit uhkailevat heitä väkivallalla ja toisinaan jopa toteuttivat näitä uhkauksia. Mormonit sen sijaan väittivät, että uskontokuntaan kuulumattomat virkamiehet juopottelevat ja ahdistelevat mormoninaisia.

Yhdysvaltain vastaus 
Yhdysvaltain hallitus lähetti armeijan kukistamaan mormonikapinaa, jota ei itse asiassa ollut olemassakaan. Kampanja sitoi jopa kolmanneksen maan asevoimista. Mormonit olivat valmiita polttamaan pääkaupunkinsa; kiista kulminoitui huhtikuussa 1858 hallituksen joukkojen marssiin Salt Lake Cityyn, josta mormonit olivat jo paenneet väliaikaisesti vuorille. Konflikti päättyi Brigham Youngin suostuessa sopimukseen Yhdysvaltain presidentti James Buchananin kanssa, vaikka hän kielsi territorion koskaan kapinoineen liittovaltiota vastaan.

Jälkivaikutukset 
Buchanan armahti kaikki osalliset mormonit ja lähetti kahden miehen valtuuskunnan viemään viestiä Utahiin. Young ja muut mormonit hyväksyivät tarjouksen sillä ehdolla, että Alfred Cumming nimitetään uudeksi kuvernööriksi ja että Utahin territorion alueelle perustetaan pysyvä varuskunta. Kun armeija saapui rakentamaan sitä 26. heinäkuuta 1858, katsottiin mormonisodan päättyneen.

Yhdysvaltain sisällissodan alettua Washingtonin kiinnostuksenkohde ohjautui muualle. Abraham Lincolnin kerrotaan sanoneen mormonien edustajille Washingtonissa, että "jos hän [Brigham Young] jättää minut rauhaan, minä jätän hänet rauhaan".

Lähteet 

Utahin historia
Mormonismi
Yhdysvaltain sotahistoria
Kristittyjen vainot
1857
Mustalampi (Karstula, kirkonkylä)

Mustalampi on pieni järvi Karstulassa Keski-Suomessa, Kymijoen päävesistössä. Se on suurin Suomen noin viidestäsadasta samannimisestä järvestä.

Lähteet 

Järviwiki:Mustalampi

Karstulan järvet
Pääjärven alue
Anacyclus alboranensis

Anacyclus alboranensis on raimikkien sukuun kuvattu asterikasvilaji, joka yhdistetään nykyisin läntisen Välimeren alueella useassa maassa esiintyvään kehräraimikkiin (Anacyclus valentinus). Laji ei siis enää ole hyväksytty raimikkien lajiksi.

Anacyclus alboranensis-kasvia kasvaa vain Alboráninmeressä sijaitsevalla pienellä Espanjalle kuuluvalla Isla de Alborán -saarella. Alboráninmeri sijaitsee puolestaan läntisellä Välimerellä. Kasvi on saarella kotoperäinen. Se kasvaa noin 30 senttimetriä korkeaksi.

Anacyclus alboranensis on täysin rauhoitettu Euroopan unionin lainsäädännöllä. Isla de Alboránilla kasvaa myös villakoihin kuvattu Senecio alboranicus, joka on toinen saaren kotoperäisistä asterikasveista.

Lähteet

Aiheesta muualla 
 Finto: Kassu – Kasvien suomenkieliset nimet: Anacyclus alboranensis
 Global Biodiversity Information Facility (GBIF): Anacyclus ×alboranensis 

Asterikasvit
Aiemmin tunnistetut kasvilajit
Vicarious Visions

Vicarious Visions on yhdysvaltalainen videopeliyhtiö. Yhtiön perustivat veljekset Karthik Bala ja Guha Bala vuonna 1991.

Historia 

Balan veljekset perustivat yhtiön Albanyssa vuonna 1991. Veljekset myivät yhtiön Activisionille vuonna 2005 ja lähtivät siitä vuonna 2016.

Terminus, online-moninpelattava avaruussimulaattoripeli, voitti Independent Games Festivalin palkintoa vuonna 1999. Yhtiön kaksikko tuli tunnetuksi johtavana käsikonsolipelien tuottajana kun he kehittivät Tony Hawk’s -pelisarjan pelejä Game Boy Advancelle vuonna 2001. Siitä eteenpäin he ovat tunnettuja monien pelien kuten Spider-Manin, Spider-Man 2:n, Ultimate Spider-Manin, Crash Nitro Kartin, Jedi Knight II:n, Doom 3:n Xbox-version ja Tony Hawk’s AmericanSk8landin kehittämisestä. Vicarious Visions on kehittänyt Guitar Hero -pelisarjaa myös Nintendo DS:lle ja Wiille. Nintendo DS:lle julkaistulle Guitar Hero: On Tourille Vicarious Visions kehitti ”Guitar Gripinä” tunnetun kitaraohjaimen.

Yhtiö käytti Intrinsic Graphicsin Alchemy-pelimoottoria ja toi sen kehittäjiä yhtiöön Intrinsic Graphicsin lopetettua.

10. kesäkuuta 2011 vahvistettiin että Vicarious Visions kehittää Skylanders: Spyro’s Adventuren Nintendo 3DS -versiota.

Vuonna 2011 vahvistettiin että Vicarious Visions työllistää kolmea tuntematonta projektia.

Tammikuussa 2021 ilmoitettiin yhtiön sulauttamisesta Blizzard Entertainmentiin, josta tuli valmista vuonna 2022. Studio ilmoitti asiasta Twitterissä 12. huhtikuuta 2022.

Kehitetyt pelit

Lähteet

Aiheesta muualla 
 Profiili MobyGamesissä 

Yhdysvaltalaiset videopeliyritykset
Pertti Jenytin

Pertti Pietari Pjotr Jenytin (21. huhtikuuta 1932 Rauma – 3. syyskuuta 2022 Helsinki)   oli suomalainen valokuvaaja, joka tunnettiin myös jääkiekkoilijana.

Ura valokuvaajana
Jenytin pääsi jo kansakoulun toisluokkalaisena samassa talossa asuneen valokuvaaja Oswald Hedenströmin lähetiksi ja pian myös apulaiseksi. Oppia saatuaan Jenytin hankkiutui sotien jälkeen Monifoto-yhtiöön, jossa hän teki jo lehtikuvauksia muun muassa Seuralle ja Urheilun Kuva-Aitta -lehdelle. Asevelvollisuuden ja Viittakiven opiston jälkeen Jenytin pääsi Lehtikuvaan, jossa työskenteli aina eläköitymiseensä saakka, vimeksi toimitusjohtajana vuosina 1977–1983.

Ura jääkiekkoilijana
Pertti Jenytin pelasi jääkiekon SM-sarjassa Karhu-Kissojen joukkueessa vuosina 1951–1957 ja HIFK:ssa vuosina 1957–1963 yhteensä 112 ottelua ja saavutti kerran SM-hopeaa sekä kerran SM-pronssia. Suomen maajoukkueessa hän pelasi seitsemän A-maaottelua.

Lähteet 

Suomalaiset jääkiekkoilijat
Suomalaiset valokuvaajat
Vuonna 1932 syntyneet
Vuonna 2022 kuolleet
Andrew Watson (piispa)

Andrew Watson (s. 1961) on brittiläinen anglikaanikirkon pappi, joka toimii Astonin piispana Birminghamin hiippakunnassa. Hänet konsekroitiin vuonna 2008. Hänen edeltäjänsä virassa oli John Austin. Watsonin isovanhemmat isän puolelta olivat aikoinaan lähetystyössä Kiinassa. Watson opiskeli Winchester Collegessa ja Corpus Christi Collegessa. Hänellä on puoliso Beverly, ja parilla on neljä lasta: Hannah, Samuel, Joseph ja Lydia.

Lähteet 
 

Englannin kirkon piispat
Vuonna 1961 syntyneet
Elävät henkilöt
Andrew Watson

Andrew Watson on seuraavien henkilöiden nimi:

 Andrew Lowe Watson, brittiläinen säveltäjä
 Andrew Watson, skotlantilainen jalkapalloilija
 Andrew Watson, englantilainen jalkapalloilija
 Andrew Watson, brittiläinen anglikaanipiispa
 Andrew Watson, brittiläinen tieteilijä
Hasselblatt

Hasselblatt on muun muassa seuraavien henkilöiden sukunimi:

 Alexander Fridolf Hasselblatt (1834-1905), suomalainen kenraalimajuri
 Alarik Hasselblatt (1847-1905), suomalainen Oulun pormestari, hovioikeuden asessori ja valtiopäivämies
 Charles Hasselblatt (1895-1918), suomalainen jääkärialiupseeri
 Emil Hasselblatt (1874-1954), suomalainen kirjastonhoitaja ja kirjallisuuden tutkija
 Hans Henrik Hasselblatt (1771-1829), suomalainen laamanni ja Oulun pormestari
 Ivar Hasselblatt (1893-1948), suomalainen jääkärimajuri
 I. W. Hasselblatt (1864-1948), suomalainen pormestari ja laamanni

Katso myös 
 Hasselblad
Strandman

Strandman on muun muassa seuraavien henkilöiden sukunimi:

 Aleksander Maximilian Strandman (1856–1933), suomalainen senaattori ja Venäjän armeijan eversti
 Ernst August Strandman (1832–1900), suomalainen kirjallisuuden tutkija ja itämaisen kirjallisuuden professori
 Otto August Strandman (1875–1941), Viron pääministeri 1919
 Ville Strandman (s. 1990), suomalainen jalkapalloilija

Sukunimet
Haihatus

Haihatus on Joutsassa sijaitseva taidetta tuottava ja kulttuuritapahtumia järjestävä taidekeskus. Se toimii kolmessa talossa, joissa ovat Haihatuksen pääkonttori, taiteilijaresidenssit sekä työskentely-, harjoittelu-, esiintymis- ja yhteisiä oleskelutiloja.

Haihatuksessa järjestetään nykytaiteen kesänäyttelyitä, tapahtumia ja muita näyttelyitä ympäri vuoden.

Historia
Raimo Auvisen ja Merja Metsäsen muuttaessa pääkaupungista maaseudulle vuonna 1989 sekä huolestuneet kaupunkilaissukulaiset että huvittuneet maalaisnaapurit huokailivat muuttoa hetken haihatukseksi. Toiminta alkoi Nokan vanhalla kyläkoululla Hartolassa. Vuosikausia kytenyt hinku kerätä maaseudun takapihoilla ja liitereissä syntyneitä teoksia omalle pihalle veistospuistoksi toteutettiin 1990-luvun lopulla. Koulun kellari ja avovintti tyhjennettiin näyttelytiloiksi, jonka nimeksi tuli Haihatus. Ensimmäisen näyttelyn suojelijana toimi M.A. Numminen:"omien vuosiensa 1966-1969, 1973-1979, 1984-1989 sekä vuosien 1994 ja 2000 osalta."

Seuraavana kesänä 2001 näyttelyä ei enää rajattu pelkästään kansantaiteilijoille, vaan mukaan hyväksyttiin myös henkeen sopivia ammattilaisia. Taiteen tiloiksi uhrattiin myös koulun vanhat huussit ja navetta lantalaa myöten. Kenttää laajennettiin myös esittävän taiteen puolelle. Koulun viereen rakennetussa metsäteatterissa esitti kyläläisistä koottu Forest Camp-ryhmä muusiikkipitoista kesäteatteri-ilottelua Menikö metsään?

Haihatus muutti Joutsaan vuonna 2001, kunnan entiseen kurjainhoitolaitokseen, ja se muuttui taidelaitokseksi. Uusi paikka on melkein Nelostien varrella.

Vuonna 2003 perustettiin yhdistys Haihatuksen Henki ry, jonka tarkoitukseksi kirjattiin taiteiden tekemisen ja esille tuomisen rohkaiseminen sekä erilaisten tapahtumien ja taideprojektien järjestäminen.

Kymmenennen toimintavuoden kunniaksi yhdistys järjesti valtakunnallisen Kulttuurin kiertotie -näyttelykiertueen. Keväällä 2009 näyttelytoiminta siirtyi yhdistyksen hallinnoitavaksi opetusministeriön myöntämän Valtakunnallisten kulttuuritapahtumien tuella.

Paikan perustaja Merja Metsänen menehtyi 21. marraskuuta 2018 ja Raimo Auvinen seuraavana vuonna. Haihatukselle tuli uusi omistaja, taiteilija-muusikko Risto Puurunen.

Katso myös
ITE-taide

Lähteet

Aiheesta muualla
 Taidelaitoksen verkkosivu 
 Haihatus Facebookissa
 Haihatus laajentaa rohkeasti, pääkirjoitus, Keskisuomalainen 25.3.2011.

Suomen taidegalleriat
Kesänäyttelypaikat
Taiteilijaresidenssit
Joutsa
Etelänmunkki

Etelänmunkki (Jasione laevis) on kellokasvien (Campanulaceae) heimoon ja munkkien sukuun kuuluva ruohovartinen, monivuotinen kasvi.

Ulkonäkö ja koko 
Löyhästi mätästävä etelänmunkki kasvaa 20–50 senttimetriä korkeaksi. Kasvi on kalju tai karvainen. Varret ovat pystyjä tai kohenevia ja yläosastaan lehdettömiä. Lehdet ovat tasasoukan suikeita tai kapean vastapuikeita, aaltolaitaisia, ehytlaitaisia tai harvaan matalahampaisia. Varsilehdet ovat kooltaan 15–50 mm pitkiä ja 2–8 mm leveitä. Pallomainen kukinto on tiheä, 2,5–3 cm leveä mykerömäinen sarja, jonka tyvellä on suomumaisia ylälehtiä. Verhiönliuskat ovat äimämäisiä. Teriö on 12–15 mm pitkä ja väriltään yleensä vaaleansininen, joskus valkoinen tai vaaleanpunainen. Teriönliuskat ovat aluksi yhdessä, tyvestä alkaen erityviä. Verhiön ja teriön torvi on suora, ja kukkien luotit pistävät piikkeinä esiin torvista. Suomessa etelänmunkki kukkii heinä-elokuussa. Hedelmä on kahdella kärkiraolla avautuva kota.

Levinneisyys 
Etelänmunkki on alkuperäislaji Keski-Euroopassa. Suomessa laji on hyvin harvinainen. Alun perin sitä on tavattu Suomessa Kuusamossa, jossa se on toisen maailmansodan aikainen sotatulokas. 2000-luvulla lajia on tavattu myös tulokkaana Länsi-Pirkanmaalla.

Elinympäristö 
Suomessa etelänmunkkia on tavattu metsittyvällä niityllä.

Lähteet 
 Retkeilykasvio. Toim. Hämet-Ahti, Leena & Suominen, Juha & Ulvinen, Tauno & Uotila, Pertti. Luonnontieteellinen keskusmuseo, Kasvimuseo, Helsinki 1998. ISBN 951-45-8167-9

Viitteet

Aiheesta muualla 

 Kasviatlas 2020: Etelänmunkin levinneisyys Suomessa.
 Puutarha.net: Etelänmunkki (Jasione laevis)

Munkit (kasvit)
Happy slapping

Happy slapping on Britanniasta alkunsa saanut ilmiö, jossa sivullista ja viatonta ihmistä satutetaan ilman ilmeistä syytä. Yleensä teko toteutetaan ryhmissä: yksi henkilö satuttaa uhria ja muut kuvaavat teon. Vaikka termi ”slapping” viittaa läpsimiseen tai muuhun lievään pahoinpitelyn muotoon, tiedotusvälineet ovat käyttäneet termiä myös vakavampien rikosten, kuten tapon ja seksuaalisen hyväksikäytön, yhteydessä.

Tiedostusvälineet käyttivät termiä ensimmäisen kerran vuonna 2005, kun manchesterilaisen taidekoulun 16-vuotias opiskelija hakattiin ja jätettiin tajuttomaksi. Myöhemmin tekijät jakoivat kuvamateriaalia hyökkäyksestä muiden opiskelijoiden puhelimiin.

Vuonna 2007 Italia oli kieltämässä kännykän tuomista kouluun ilmiön takia, ja vuotta myöhemmin Kypros suunnitteli samanlaista lakiesitystä.

Katso myös
Knockout game

Lähteet 

Brittiläinen kulttuuri
Nuorisokulttuuri
Rikokset
Elio Sasso Sant

Elio Sasso Sant (15. heinäkuuta 1911 – ?) oli italialainen meloja. Hän osallistui Berliinin olympialaisissa 1936 kajakkiyksiköiden 1 000 sekä 10 000 metrin matkoille. Sasso Sant ei päässyt alkuerästään jatkoon tuhannella metrillä, mutta sijoittui kahdeksanneksi 10 000 metrin kisassa.

Lähteet 

 Sasso Santin profiili sports-reference.com -sivustolla  

Italialaiset melojat
Vuonna 1911 syntyneet
Kuolinvuosi puuttuu
Arakidihappo

Arakidihappo (tunnetaan myös nimillä ikosaanihappo, eikosaanihappo ja maapähkinäöljyhappo) on tyydyttynyt rasvahappo, jonka molekyylissä on 20 hiiliatomin ketju. Yhdistettä on tavattu pieninä pitoisuuksina pähkinäöljyssä (1,1–1,7 %) ja maissiöljyssä (3 %). Yhdisteen nimi tulee latinan sanasta arachis, joka tarkoittaa pähkinää. Arakidihappoa syntyy myös arakidonihapon hydrauksessa. Arakidihaposta voidaan tuottaa arakidyylialkoholia. Yhdistettä käytetään liukasteiden, valokuvausmateriaalien ja pesuaineiden tuotannossa.

Arakidihappoa esiintyy kasveissa ja semiokemikaalina, pääasiassa feromonina, eliöiden viestinnässä.

Lähteet

Aiheesta muualla 
PubChem: Arachidic acid 
Human Metabolome Database: Arachidic acid 
Food Component Database (FooDB): Eicosanic acid 
Kyoto Encyclopedia of Genes and Genomes (KEGG): Arachidic acid 
ChemBlink: Eicosanoic acid 
PheroBase: Semiochemical - arachic acid 
Dr. Duke's Phytochemical and Ethnobotanical Databases: Arachic-acid 

Rasvahapot
Paola Suárez

Paola Lorena Suárez (s. 23. kesäkuuta 1976 Pergamino) on argentiinalainen tennispelaaja. Parhaimmillaan hän on ollut kaksinpelissä WTA-listan sijalla yhdeksän kesäkuussa 2004 ja nelinpelissä hän oli maailmanlistan ykkösenä syyskuussa 2002. Hän on voittanut urallaan neljä WTA-turnausta kaksinpelissä ja 44 turnausta nelinpelissä. Grand Slam -turnauksissa hän on kaksinpelissä päässyt parhaimmillaan välieriin Ranskan avoimissa 2004 ja nelinpelissä hän on saavuttanut kahdeksan Grand Slam -turnausvoittoa. Hän on yksi menestyneimmistä nelinpelipelaajista naisissa.

Vuoden 2004 olympialaisissa Ateenassa Suárez saavutti pronssia nelinpelissä Patricia Tarabinin kanssa..

Vuonna 2012 Suárez saavutti uransa 500:n voittonsa nelinpelissä. Suárez lopetti uransa vuonna 2007, mutta palasi tenniskentille jälleen vuonna 2012 tavoitteenaan menestys Lontoon olympialaisissa, jossa hän pelasi nelinpeliä Gisela Dulkon kanssa.

Lähteet

Aiheesta muualla 
 Paola Suárez profiili WTA:n kotisivuilla
 Paola Suárez profiili ITF:n kotisivuilla

Argentiinalaiset tennispelaajat
Vuonna 1976 syntyneet
Elävät henkilöt
Argentiinalaiset olympiamitalistit
Nastassja Burnett

Nastassja Burnett (s. 20. helmikuuta 1992 Rooma) on italialainen tennispelaaja. Parhaimmillaan hän on ollut kaksinpelissä WTA-listan sijalla 121 maaliskuussa 2014. Hän on voittanut urallaan neljä ITF-turnausta kaksinpelissä.

Burnett pelasi Grand Slam- turnauksen pääsarjassa ensimmäisen kerran Yhdysvaltain avoimissa 2012, missä hän hävisi ensimmäisen kierroksen ottelunsa.

Lähteet

Aiheesta muualla 
 
 

Italialaiset tennispelaajat
Vuonna 1992 syntyneet
Elävät henkilöt
Taulumäki

Taulumäki on Jyväskylän 12. kaupunginosa. Taulumäen pohjoisosan muodostaa kannas Tuomiojärven ja Palokkajärven välissä. Tuomiojärven rannassa oli aiemmin Tuomiojärven leirintäalue, joka on kaavoitettu tulevaksi Kivelänrannan asuinalueeksi. 

Eteläinen Taulumäki on pienkerrostalo- ja omakotitalovaltaista asuinaluetta Nelostien ja Nisulan välissä. Taulumäen nähtävyyksiä ovat Taulumäen kirkko (vuodesta 2009 Jyväskylän seurakunnan, aiemmin Jyväskylän maaseurakunnan pääkirkko) sekä kolme vanhaa puutaloa Rajakadun varrella. Myös Jyväskylän vanhoillislestadiolaisten rauhanyhdistys sijaitsee Taulumäellä. Taulumäen tuntumassa Harjun kaupunginosan puolella sijaitsi myös entisen Jyväskylän maalaiskunnan kunnantalo.

Kuvia

Lähteet

Aiheesta muualla
Omega-7-rasvahapot

Omega-7-rasvahapot ovat tyydyttymättömiä rasvahappoja, joiden hiili-hiilisidos sijaitsee hiiliketjun päässä seitsemännen hiilen kohdalla. Monityydyttymättömillä omega-7-rasvahapoilla rakenne on muotoa CH3-(CH2)5-CH=CH-(CH2)n-CO2H. Omega-7-rasvahappoja esiintyy runsaasti australianpähkinäöljyssä ja tyrnimarjojen sisältämässä öljyssä. Esimerkkiyhdisteitä ovat muun muassa palmitoleiinihappo, vakseenihappo ja paulliinihappo. Lisäksi tunnetaan neljä ryhmään kuuluvaa yhdistettä, joilla ei ole virallista IUPAC-nimeä.

Lähteet

Aiheesta muualla 
Terveyskirjasto: Ursula Schwab, Omega-rasvahapot, Lääkärikirja Duodecim, 28.9.2011

Rasvahapot
Mojang

Mojang Studios on ruotsalainen videopelejä kehittävä yritys, jonka pääkonttori sijaitsee Södermalmilla Tukholmassa. Yhtiö on tunnettu yli 200 miljoonaa kopiota myyneestä Minecraft-pelistään, jota yhtiö yhä päivittää aktiivisesti.

Yrityksen perusti Markus "Notch" Persson toukokuussa 2009 nimellä Mojang Specifications. Yhtiö on kehittänyt myös muita pelejä, kuten Scrolls, Cobalt ja Cobalt WASD. Yhtiö on myös tuottanut yhdessä Telltale Gamesin kanssa Minecraft: Story Mode -pelin. Yhtiön julkaisemattomia pelejä ovat muun muassa Rex Kwon Do ja 0x10c. Muut yhtiön julkaisut eivät ole kuitenkaan saavuttaneet yhtä suurta suosiota kuin Minecraft. 

Yhtiö nousi uutisiin syyskuussa 2014, kun yhdysvaltalainen teknologiayhtiö Microsoft osti sen lähes kahdella miljardilla eurolla.

Pelit 
Mojangin kehittämät pelit:

Lähteet 

Ruotsalaiset videopeliyritykset
Bernard Arnault

Bernard Arnault (s. 5. maaliskuuta 1949 Roubaix, Ranska) on ranskalainen liikemies. Hän on ylellisyystuotteita valmistavan LVMH:n toimitusjohtaja ja omistaa yhtiöstä noin kolmasosan. Arnault’n omaisuuden arvo ylitti kesäkuussa 2019 sadan miljardin dollarin rajan kolmantena ihmisenä maailmassa ja ensimmäisenä Euroopassa.

Ura 
Arnault syntyi yrittäjäperheeseen. Hän kävi École polytechnique -insinöörikoulun ja työskenteli perheensä rakennus- ja kiinteistöyrityksessä valmistumisensa jälkeen. Vuonna 1981 sosialistien valtaannousun jälkeen Arnault muutti vaimoineen ja lapsineen Yhdysvaltoihin ja jatkoi rakennusyrittämistä Palm Beachissa Floridassa.

Arnault palasi Ranskaan vuonna 1983 ja osti Boussac-tekstiiliyrityksen, johon Christian Dior -brandi kuului. Vuonna 1989 Arnault onnistui saamaan omistukseensa Louis Vuittonin, ja hän nosti sekä Diorin että Vuittonin liiketoiminnan kansainvälisesti menestyväksi. 1990-luvulla Arnault osti useita luksusmerkkejä kuten Givenchy, TAG Heuer ja Sephora, sekä useita alkoholimerkkejä.

Forbes nimesi Arnault’n vuoden 2012 muotihenkilöksi (”Fashion’s Person Of The Year”). Vuonna 2014 valmistui Arnault’n rakennuttama Luis Vuitton -säätiön taidemuseo.

Yksityiselämä 
Arnault asuu Pariisissa. Hän on toista kertaa naimisissa ja hänellä on viisi lasta. Nuoruudessaan Arnault opiskeli pianonsoittoa, ja myös hänen vaimonsa ja äitinsä ovat pianisteja.

Lähteet

Aiheesta muualla 

 

Ranskalaiset liikemiehet
Ranskalaiset miljardöörit
Vuonna 1949 syntyneet
Elävät henkilöt
Geraldo Lyrio Rocha

Geraldo Lyrio Rocha (s. 14. maaliskuuta 1942 Fundão) on brasilialainen roomalaiskatolinen arkkipiispa. Hänet vihittiin papiksi Vitórian arkkihiippakuntaan 15. elokuuta 1967 ja nimitettiin sen vihkipiispaksi sekä Thelepten titulaaripiispaksi 14. maaliskuuta 1984. Piispaksi vihkiminen seurasi 31. toukokuuta. Pääkonsekraattorina toimi Silvestre Luís Scandián, jota avustivat Arnaldo Ribeiro ja Florentino Zabalza Iturri.

Lyrio Rocha sai 23. huhtikuuta 1990 nimityksen Colatinan piispaksi, 16. tammikuuta 2002 Vitória da Conquistan arkkipiispaksi ja 11. huhtikuuta 2007 Marianan arkkipiispaksi, joksi hänet asetettiin 23. kesäkuuta.

Lähteet 

Brasilialaiset papit
Katoliset arkkipiispat
Vuonna 1942 syntyneet
Elävät henkilöt
Eurico dos Santos Veloso

Eurico dos Santos Veloso (s. 13. huhtikuuta 1933) on brasilialainen roomalaiskatolinen arkkipiispa. Hänet vihittiin papiksi Juiz de Fora arkkihiippakuntaan 22. syyskuuta 1962 ja nimitettiin sen vihkipiispaksi sekä Selian titulaaripiispaksi 12. maaliskuuta 1987. Piispaksi vihkiminen seurasi 5. heinäkuuta. Pääkonsekraattorina toimi Juvenal Roriz, jota avustivat Antônio Carlos Mesquita, Sebastião Roque Rabelo Mendes, Hélio Gonçalves Heleno ja Lélis Lara.

22. toukokuuta 1991 Veloso sai nimityksen Luzin koadjuuttoripiispaksi, ja 18. toukokuuta 1994 hänestä tuli sen piispa. 28. marraskuuta 2001 hän sai nimityksen Juiz de Foran arkkipiispaksi, jona hän toimi, kunnes jäi eläkkeelle 28. tammikuuta 2009.

Lähteet 

Brasilialaiset papit
Katoliset arkkipiispat
Vuonna 1933 syntyneet
Elävät henkilöt
Parsan luonnonpuisto

Parsan luonnonpuisto (Parsa Wildlife Reserve) on 499 km² laajuinen luonnonsuojelualue Nepalin eteläosassa, Narayanin vyöhykkeen Parsan piirikunnassa Keskisen Terain (alankovyöhykkeen) alueella. Puiston kasvillisuus on pääosin subtrooppista metsää, ja eläimistöön kuuluvat mm. intiannorsu, intiantiikeri ja leopardi, sekä yli 500 lintulajia. Alueen länsipuolella on Chitwanin kansallispuisto.

Lähteet

Aiheesta muualla
 Nepal National Parks Information  (visitnepal.com)
 Parsa Conservation Project  (ntnc.org.np)
Nepalin maantiede
Narayani
Radikalismi

Radikalismi on äärisuunta, joka tavoittelee läpikotaista muutosta tai uudistusta. Radikalismin vastakohtana voidaan pitää konservatismia.

Radikaalit-nimitystä () alettiin käyttää ensimmäisenä Englannissa, jossa se vuoden 1815 jälkeisinä vuosina tarkoitti yhteiskunnallisten uudistusten jyrkkiä kannattajia.

Suuntauksia 
 Islamilainen radikalismi
 Oikeistoradikalismi tai Äärioikeisto
 Keskustaradikalismi tai Radikaali keskusta tai äärikeskusta
 Radikaali oikeisto
 Radikaali vasemmisto
 Vasemmistoradikalismi tai Äärivasemmisto

Paikallisia liikkeitä
 Munsalan radikalismi

Katso myös 
 Ekstremismi
 Fanaattisuus
 Taantumuksellisuus

Lähteet
Palosaari (Helsinki)

Palosaari () on pieni saari Mustikkamaa–Korkeasaaren kaupunginosassa Helsingissä. Se on yhdistetty Korkeasaareen penkereellä ja kuuluu Korkeasaaren eläintarhan alueeseen, mutta on suljettu yleisöltä. 

Palosaaressa sijaitseva rakennus toimii villieläinsairaalana ja tarvittaessa eläintarhan karanteenina.

Historia 
Palosaaressa sijaitsi vuodesta 1873 huvila, jonka rakennuttivat kapteeni Carl Hallberg ja ylipalomestari A. G. Hornborg. Huvilan 1890-luvun lopussa omistanut konsuli Viktor Ek, kauppaneuvos Victor Ekin isä, rakennutti sinne muun muassa tenniskentän. Palosaari liitettiin Korkeasaaren kansanpuistoon vuonna 1925, ja ensimmäinen silta saarten välille valmistui vuonna 1929. Palosaaressa pidettiin toisinaan eläintarhan hankkimien uusien eläinten erikoisnäyttelyitä.

Palosaaren kaikki vanhat rakennukset, mukaan lukien yli satavuotias huvila, purettin vuonna 1977, ja tilalle valmistui vuonna 1979 yksikerroksinen karanteenirakennus. Samalla Palosaari suljettiin ulkopuolisilta ja sinne johtanut silta korvattiin pengertiellä. Karanteenitilojen käyttötarve väheni huomattavasti, kun Euroopan unionin alueelta Suomeen tuotujen eläinten karanteenivaatimukset suurelta osin poistettiin vuonna 2006. Tiloja alettiin sen jälkeen käyttää eri puolilta Helsinkiä löydettyjen loukkaantuneiden villieläinten hoitoon. Karanteenirakennus peruskorjattiin 2011–2012. Saarella ei ole muita rakennuksia.

Villieläinsairaala 
Palosaaressa toimii Korkeasaaren eläintarhan ylläpitämä, loukkaantuneita tai orvoksi jääneitä luonnonvaraisia eläimiä hoitava Villieläinsairaala. Villieläinsairaalaan tuodaan vuosittain hoitoon yli 1 000 eläintä. Hoidettavista eläimistä noin 40 prosenttia kuntoutuu ja voidaan palauttaa luontoon. Jos eläin ei hoidosta huolimatta kykene selviytymään itsenäisesti luonnossa, se lopetetaan kivuttomasti. Villieläinsairaalassa ei hoideta vieraslajeja.

Lähteet

Aiheesta muualla 
Villieläinsairaala Korkeasaaren eläintarhan www-sivuilla

Helsingin saaret
Korkeasaari
Killinen

Killinen on suomalainen sukunimi. Tunnettuja nimenkantajia ovat: 

 Ilmari Killinen (1876–1941), kauppa- ja teollisuusministeri, tullihallituksen pääjohtaja
 Kullervo Killinen (1912–1994), kommodori, valtiotieteen tohtori, Suomen tietotoimiston toimitusjohtaja
 Kustaa Killinen (e. Waismaa, 1849–1922), kirjailija, kansanedustaja, kansakoulunopettaja ja kuuromykkäinkoulun johtaja
 Lenni Killinen (s. 2000), jääkiekkoilija
 Sara Killinen (s. 2001), moukarinheittäjä
 Tellervo Laurila, o.s. Killinen (1887–1960), oopperalaulaja ja kirjallisuuden suomentaja
 Tilta Killinen (1850–1937), kuurojenkoulun opettaja ja oppikirjantekijä.
 Väinämö Killinen (1888–1941), arkkitehti ja insinöörikapteeni.
Bond

Bond voi tarkoittaa seuraavia asioita:

Talous
 bondi eli joukkovelkakirja

joukkovelkakirjalaina

Henkilöitä
Alan Bond (s. 1944),  brittiläinen raketti-insinööri ja Reaction Engines -yhtiön toimitusjohtaja.
Frederick Bligh Bond, brittiläinen arkkitehti, joka oli osapuolena Cummins v. Bond -oikeusjutussa
Edward Bond (s. 1934), brittiläinen näytelmäkirjailija ja elokuvakäsikirjoittaja
George Phillips Bond (1825–1865), yhdysvaltalainen tähtitieteilijä
Hamish Bond (s. 1986), uusiseelantilainen soutaja, olympiavoittaja ja maailmanmestari
James Bond (1900–1989), yhdysvaltalainen lintutieteilijä
Julia Bond (s. 1987),  yhdysvaltalainen pornonäyttelijä
Kit Bond (s. 1939), yhdysvaltalainen republikaanisen puolueen poliitikko
Larry Bond (s. 1952), yhdysvaltalainen kirjailija ja sotapelisuunnittelija
Michael Bond (1926–2017), brittiläinen lastenkirjailija
Nelson S. Bond (1908–2006), yhdysvaltalainen tieteiskirjailija ja käsikirjoittaja
Samantha Bond (s. 1961), englantilainen näyttelijä
William Cranch Bond (1789–1859), yhdysvaltalainen tähtitieteilijä

Kuvitteellisia henkilöitä 

 Anna Bond, samannimisen intialaisen elokuvan päähenkilö
 James Bond, salainen agentti Ian Flemingin jännitysromaaneissa

Musiikki
Bond (Bondquartet), brittiläis-australialainen viulistiyhtye

Elokuva ja televisio
The Bond, Charles Chaplinin elokuva vuodelta 1918
James Bond Junior, piirretty televisiosarja

Yritys
Bond Cars, englantilainen autonvalmistaja

Asteroidi
9007 James Bond, asteroidi pääasteroidivyöhykkeellä

Paikkoja
Bondi Beach,  uimaranta ja sitä ympäröivä lähiö Sydneyn itärannikolla 
Bond Street, Lontoossa sijaitseva huomattava kauppakatu
Carl Petersén

Carl Jacob Karsten Petersén (18. huhtikuuta 1883 Tukholma – 14. huhtikuuta 1963) oli ruotsalainen upseeri ja vakoilujärjestön (C-byrån) päällikkö. 

Petersénistä tuli aliluutnantti Upplannin tykistörykmentissä (Upplands artilleriregemente) vuonna 1903. Vuosina 1911–13 hän palveli majurina Persiassa. Vuonna 1915 hän otti osaa Gallipolin taisteluihin. 1916 hänet ylennettiin Ruotsin armeijan kapteeniksi. Hän osallistui myös Suomen sisällissotaan. 
Vuosina 1919–20 hän oli Varsovassa ja 1921–27 osastopäällikkönä Punaisessa Ristissä Pariisissa. 
Toisen maailmansodan aikana hän oli sotilaallisen vakoilupalvelun päällikkönä 1940–46.
 
Petersén on haudattu Norra begravningsplatsenille Tukholmaan.

Aiheesta muualla 
 Valkoinen päämaja 1918

Ruotsalaiset sotilaat
Suomen sisällissodan valkoiset
Vuonna 1883 syntyneet
Vuonna 1963 kuolleet
Fosfidi

Fosfidit ovat fosforin ja jonkin elektropositiivisemman alkuaineen muodostamia yhdisteitä, joissa fosforin hapetusluku on -III. Fosfidit ovat rakenteeltaan ja stoikiometrialtaan monimuotoinen joukko yhdisteitä.

Ominaisuudet
Fosfidit voidaan jakaa sidosluonteen perusteella kolmeen eri ryhmmän. Ionisidoksellisia fosfideja muodostavat hyvin elektropositiiviset metallit kuten alkalimetallit, maa-alkalimetallit sekä sinkki, alumiini, kadmium ja lantanoidit. Ne koostuvat fosfidianioneista (P3-) ja metallikationeista ja hajoavat helposti veden tai laimeiden happojen vaikutuksesta hyvin myrkylliseksi fosfiinikaasuksi.
 
Monien siirtymämetallien kanssa fosfori muodostaa niin kutsuttuja metalliseoksellisia fosfideja, joita voidaan pitää myös metallin ja fosforin seoksina. Nämä kestävät korkeita lämpötiloja, ovat kovia, eivätkä hajoa veden vaikutuksesta. Niillä on myös metallimainen kiilto ja hyvä sähkönjohtavuus. Metallimaiset fosfidit ovat usein epästoikiometrisia ja esimerkiksi nikkeli muodostaa kahdeksan stoikiometrialtaan erilaista fosfidia (Ni3P, Ni5P2, Ni12P5, Ni2P, Ni5P4, NiP, NiP2, NiP3). 

Lisäksi on olemassa kovalenttisia fosfideja, joita muodostavat muun muassa pii ja hiili.

Valmistus
Tavallisin tapa valmistaa fosfideja on punaisen fosforin ja metallin välinen reaktio korotetussa lämpötilassa, jolloin fosfori hapettaa metallin. Näin valmistetaan muun muassa alkali- ja maa-alkalimetallien fosfideja sekä eräitä siirtymämetallien fosfideja. Eräitä metallifosfideja, kuten titaanifosfidia valmistetaan metallin ja fosfiinin välisellä reaktiolla.

Lähteet

Aiheesta muualla 

Anionit
Fosforiyhdisteet
Corno Grande

Corno Grande on 2 912 metriä korkea vuori Gran Sasso d’Italian vuoriryhmässä Keski-Italiassa. Se on Gran Sasson ja samalla koko Apenniinien vuoriston korkein kohta. Sen pohjoisrinteellä sijaitsee Euroopan eteläisin jäätikkö Calderone. Corno Grandeen kuuluu itse asiassa neljä erillistä huippua, jotka ovat korkeimmasta matalimpaan:
 Vetta Occidentale eli länsihuippu (2 912 m)
 Vetta Orientale eli itähuippu (2 903 m)
 Vetta Centrale eli keskihuippu (2 893 m)
 Torrione Cambi (2 875 m).
Corno Granden valloitti todistetusti ensimmäisenä 19. elokuuta 1573 kapteeni Francesco De Marchi yhdessä paikallisten gemssinmetsästäjien kanssa.

Katso myös 
 Gran Sasso d’Italia
 Calderonejäätikkö

Lähteet

Aiheesta muualla 

Italian vuoret
Teramon maakunta
Linsey Dawn McKenzie

Linsey Dawn McKenzie (s. 7. elokuuta 1978) on englantilainen malli, pornonäyttelijä ja televisiopersoona. Hän esiintyi ensimmäisen kerran yläosattomissa kuvissa The Sunday Sport -lehdelle 16-vuotiaana, ja on sittemmin esiintynyt laajasti aikuisviihteen parissa lehdissä, Internetissä sekä pornoelokuvissa.

McKenzie on esiintynyt Iso-Britanniassa myös useissa televisio-ohjelmissa, kuten They Think It's All Over, I'm Famous and Frightened!, The Weakest Link ja Celebrity Four Weddings. Hän on myös esiintynyt mallien elämistä kertovissa dokumenteissa sekä Martin Goochin elokuvassa Arthur's Amazing Things.

McKenzie on naimisissa entisen jalkapalloilijan Mark Williamsin kanssa ja heillä on parisuhteesta yksi lapsi.

Lähteet

Kirjallisuutta
 

Brittiläiset pornonäyttelijät
Vuonna 1978 syntyneet
Elävät henkilöt
Yhdistys

Yhdistys on yksityisoikeudellinen henkilöiden yhteenliittymä, joka on kerääntynyt kokoon yhteisen tarkoituksen vuoksi. Länsimaissa yhdistymisen perustana on lailla säädetty yhdistymisvapaus. Yhdistyksen perustamisesta on monissa maissa säädetty erikseen lailla.

Yhdistymisen syy vaihtelee kaupallisesta tarkoituksesta sosiaalisten suhteiden huoltamiseen. Yhdistyksen toiminnalla voi olla suuri yhteiskunnallinen merkitys riippuen sen koosta. Sen kautta yksilöt voivat vaikuttaa elämänsä osa-alueisiin muiden kanssa yhdessä. Yhteiskunta voi myös määrätä, että jotkin tehtävät hoidetaan yhdistyksien kautta. Silloin yhdistys on toissijainen tekijä, joka pyrkii kansalliseen tai paikalliseen vaikuttamiseen. Eri maiden oikeusjärjestelmät tunnustavat erilaisia yhdistyksiä. Pääpiirteittäin ne voidaan jakaa aatteellisiin, julkisoikeudellisiin, taloudellisiin ja ei-kaupallisiin. Yhdistyksissä jäsenmäärä vaihtelee, mikä erottaa ne yhtiöistä siksi, että yhtiöissä osakkeiden tai osuuksien määrä on kiinteä.

Sanoja yhdistys ja järjestö käytetään usein synonyymeina, mutta yhdistys on hallinnollinen termi.

Historia
Rooman valtakunnassa oli vapaiden käsityöläisten eräänlaisia yhdistyksiä, ja samaan aikaan germaanien keskuudessa syntyi seuroja, joiden tarkoitus oli antaa jäsenille keskinäistä suojaa tai yhdessäoloa. Keskiajalla useimmat yhdistykset olivat hengellisiä hyväntekeväisyysseuroja tai kaupunkien ammattiseuroja, joista saman ammatin harjoittajat saivat suojaa. Niiden pohjalta syntyi ammattikuntalaitos. Suomessa yksi varhaisimmista yhdistyksistä oli pirkanmiesten järjestö. 1700-luvulla yleistyivät salaseurat, joiden olennaisena toimintamuotona oli ajanvietteen tarjoaminen jäsenistölle.

Katso myös 

 Aatteellinen yhdistys
 Taloudellinen yhdistys
 Yhdistymisvapaus
 Yhdistys (Suomi)

Lähteet

Aiheesta muualla 

Yhteiskunta
Kiinteistövero

Kiinteistövero on vuosittain maksettava, kiinteistön omistukseen perustuva vero.  Vero voi perustua pelkkään maaomistukseen, rakennuksiin tai näiden yhdistelmään. Yleensä veron suuruus määräytyy kiinteistöomaisuuden markkina-arvon mukaan.

Kiinteistöjen verotus on ehkä parhaiten tunnettu ja tutkittu verotuksen muoto. Sitä on käytetty jo ainakin 3 000 vuotta.

Kiinteistöverotuksen suhteellinen merkitys maailmassa on pienentynyt 1900-luvulta lähtien, sen maksimituotto on saadun kokemuksen perusteella noin 12 % verokertymästä.

Kiinteistöverotuksen etuja ovat mm. läpinäkyvyys, helppo ymmärrettävyys, pienet hallinnolliset kustannukset ja ennustettavuus. 

Kiinteistöveroa on kritisoitu mm. siitä, että se ei ota huomioon veronmaksajan maksukykyä. Kritiikin mukaan vero kohdistuu pääomaan eikä sen tuottoon. Veron ongelmaksi on esitetty myös se, että eri omaisuuslajeja verotetaan eri tavoin.

Nordean pääekonomisti Aki Kangasharjun mukaan Suomessa on euromaiden ja Pohjoismaiden korkeimmat asumiskulut. Tähän auttaisi, jos kiinteistövero määräytyisi maapohjan mukaan eikä nousisi, vaikka tontille rakentaisi kuinka paljon kerrosneliöitä tahansa. Tällöin rakentaminen halpenisi ja lisääntyisi ja siksi asumiskulut laskisivat.

Luonnonsuojelualueen kiinteistövero
Luonnonsuojelualueita ei ole Suomessa vapautettu kiinteistöverosta, vaikka niistä ei yleensä sitä ole peritty. Yksityiset saattavat joutua maksamaan kiinteistöveroa perustamastaan yksityisestä luonnonsuojelualueesta. Korkeimman hallinto-oikeuden vuonna 2014 tekemässä ennakkopäätöksessä yksityisen omistama, vapaa-ajan asunnon vieressä sijainnut luonnonsuojelualue tulkittiin puistoalueeksi, joka antaa lomarakennukselle suojaavan miljöön. Kun alueella ei ollut harjoitettu metsätaloutta, sille voitiin määrätä kiinteistövero.

Katso myös
Kiinteistövero Suomessa

Kirjallisuutta

Lähteet

Verot
Seulonnan keskeiset artikkelit
Asa Akira

Asa Akira (s. 3. tammikuuta 1986) on yhdysvaltalainen pornonäyttelijä ja malli. Hän on toiminut Penthousen mallina. 

Akira syntyi New Yorkissa, mutta vietti osan nuoruuttaan Japanissa. Hän aloitti aikuisviihteen parissa Gina Lynnin tuotannossa, ja toimi alkuun vain naisten välisissä kohtauksissa, tavallisesti Lynnin kanssa. Akira sittemmin siirtyi työskentelemään myös miesten kanssa ja kuvasi ensimmäisen heterokohtauksensa yhdessä Travis Knightin kanssa.

Vuonna 2009 Akira esiintyi David Aaron Clarkin pornoelokuvassa Pure. Elokuvassa hän esitti fetissiluolan puhelinoperaattoria, jolla oli salasuhde johtajan miehen kanssa. Akira sai suorituksestaan useiden palkintojen ehdokkuuksia. Vuonna 2017 Akira teki cameo-roolin television piirrossarjassa Family Guy (kohtaus kuvattiin vuonna 2016).

Lähteet

Vuonna 1986 syntyneet
Yhdysvaltalaiset pornonäyttelijät
Elävät henkilöt
Seulonnan keskeiset artikkelit
Malou Ejdesgaard

Malou Ejdesgaard (s. 13. maaliskuuta 1991) on tanskalainen tennispelaaja. Parhaimmillaan hän on ollut kaksinpelissä WTA-listan sijalla 717 syyskuussa 2010 ja nelinpelissä sijalla 285 heinäkuussa 2012. Hän on voittanut urallaan kuusi ITF-turnausta nelinpelissä. Hän aloitti tenniksenpeluun 7-vuotiaana. Hänen valmentajanaan toimii Kim Peter.

Ejdesgaard saavutti ensimmäisen otteluvoittonsa WTA-tasolla nelinpelissä pelattuaan Caroline Wozniackin kanssa Kööpenhaminan turnauksessa vuonna 2010. He voittivat turnauksen ensimmäisellä kierroksella parin Stefanie Vögele ja Yvonne Meusburger.

Fed Cupissa Ejdesgaard on edustanut Tanskaa vuodesta 2010 lähtien seitsemässä maaottelussa.

Lähteet

Aiheesta muualla 
 Malou Ejdesgaard profiili WTA:n kotisivuilla
 Malou Ejdesgaard profiili ITF:n kotisivuilla

Tanskalaiset tennispelaajat
Vuonna 1991 syntyneet
Elävät henkilöt
Qingchengvuori

Qingchengvuori () on vuori Dujiangyanin kaupungin lähistöllä Sichuanin maakunnassa Kiinassa. Aluetta pidetään taolaisuuden syntymäpaikkana. Qingchengvuoren rinteissä on 11 temppeliä ja luolia. Vuoren huippu kohoaa 2 434 metriin, jonne on rakennettu köysirata. Qingchengvuori lisättiin Unescon maailmanperintöluetteloon yhdessä Dujiangyanin kastelujärjestelmän kanssa vuonna 2000.

Lähteet

Aiheesta muualla 

Sichuan
Taolaisuus
Unescon maailmanperintökohteet Kiinassa
Akihiko Hoshide

Akihiko Hoshide  (,  s. 28. joulukuuta 1968 Setagaya, Japani)  on Japanin avaruusjärjestö  JAXAn japanilainen astronautti.Hän lensi ensi kertaa avaruudessa kesäkuussa 2008 tehtäväspesialistina avaruussukkulalennolla STS-124. Hän oli vuonna 2012 avaruudessa toisella avaruuslennollaan Sojuz TMA-05M.

Hoshido syntyi Setagayassa, Tokiossa, mutta vietti lapsuutensa New Jerseyssä, Yhdysvalloissa.

Koulutus
IB-tutkinto, United World College of South-East Asia, Singapore, 1987
alempi korkeakoulututkinto, koneenrakennus, Keio University, 1992
Master of Science, avaruus- ja ilmailutekniikka, University of Houston Cullen College of Engineering (Houstonin yliopiston college), 1997

Ura NASDAssa/JAXAssa

Hoshide liittyi Japanin avaruusjärjestön (JAXA) edeltäjäorganisaatioon NASDA:an vuonna 1992 ja työskenteli japanilaisen kantoraketin H-II:n parissa kaksi vuotta. Vuodesta 1994 vuoteen 1999 hän oli NASDAn astronauttitoimiston astronauttien teknisen tuen tehtävissä auttaen japanilaisten astronauttien koulutusohjelman kehittämisessä. Hän tuki astronautti Koichi Wakataa hänen koulutuksessaan ja Wakatan sukkulalennolla STS-72.

Helmikuussa 1999 NASDA valitsi Hoshiden yhdeksi kolmesta Kansainvälisen avaruusaseman (ISS) japanilaisesta astronauttikandidaatista. Hän sai ISS:n astronautin pätevyyden tammikuussa 2001. Hän on osallistunut ISS:n japanilaisen avaruuslaboratoriomoduulin Kibō:n ja rahtialus H-II Transfer Vehicle:n (HTV) laitteiden ja operaatioiden kehitystyöhön.

Toukokuussa 2004 hän suoritti Sojuz-TMA:n lentoinsinööri 1:n koulutuksen Kosmonauttien koulutuskeskus Juri Gagarinissa  Tähtikaupungissa, Venäjällä, minkä jälkeen hän siirtyi Johnsonin avaruuskeskukseen. Hän suoritti NASAn astronauttikoulutuksen ja liittyi sukkulalennon STS-124 Discovery (1.–14.6.2008) miehistöön tehtäväspesialistina toiselle kolmesta Kibōn asennuslennosta toukokuussa 2008.

15. heinäkuuta 2012 hänet laukaistiin lennolla Sojuz TMA-05M ISS-avaruusemalle osallistumaan puoli vuotta kestävälle lennolle ISS:n Retkikunta 32:n ja Retkikunta 33:n lentoinsinöörinä.

Lähteet
Akihiko Hoshide Spacefacts.de:n elämäkerrassa

Aiheesta muualla

Akihiko Hoshide NASAn elämäkerrassa 
Akihiko Hoshide Spacefacts.de:n elämäkerrassa 
Retkikunta 32: Akihiko Hoshiden haastattelu ennen lentoa (4.6.2012) 
STS-124: Akihiko Hoshiden haastattelu ennen lentoa (29.4.2008) 

Japanilaiset avaruuslentäjät
Vuonna 1968 syntyneet
Elävät henkilöt
Alexandre Gonçalves do Amaral

Alexandre Gonçalves do Amaral (12. kesäkuuta 1906 Carmo da Mata – 5. helmikuuta 2002) oli brasilialainen roomalaiskatolinen arkkipiispa. Hänet vihittiin papiksi Belo Horizonten arkkihiippakuntaan 22. syyskuuta 1929 ja nimitettiin Uberaban piispaksi 5. elokuuta 1939. Piispaksi konsekroinnin suoritti 29. lokakuuta Antônio dos Santos Cabral, jota avustivat Manoel Nunes Coelho ja Inocêncio Engelke.

14. huhtikuuta 1962 Gonçalves do Amaral saimityksen Uberaban arkkipiispaksi, jona hän toimi, kunnes erosi tehtävistään 14. heinäkuuta 1978. Hän osallistui Vatikaanin toiseen kirkolliskokoukseen.

Lähteet 

Brasilialaiset papit
Katoliset arkkipiispat
Vuonna 1906 syntyneet
Vuonna 2002 kuolleet
Miramax

Miramax Films on yhdysvaltalainen elokuvayhtiö, jonka Harvey Weinstein perusti yhdessä veljensä Bob Weinsteinin kanssa vuonna 1979. Yhtiön nimi muodostui heidän vanhempiensa etunimistä Max ja Miriam. Alun perin yhtiö perustettiin tarkoituksena tuoda levitykseen suurten elokuvayhtiöiden epäkaupallisiksi leimaamia elokuvia. Veljekset myivät Miramaxin Disneylle 80 miljoonalla dollarilla vuonna 1993.

Kuuluisia Miramaxin elokuvatuotantoja ovat muun muassa Pulp Fiction (1994), The Crying Game, Englantilainen potilas (1996), Holy Smoke – pyhässä pilvessä (1999) ja Prozac Nation (2001).

Miramax on myös levittänyt elokuvia. Näihin kuuluu muiden muassa Asterix & Obelix-, Pokémon- ja Bionicle-elokuvia.

Vuonna 2010 The Walt Disney Company myi yrityksen Filmyard Holdingsille vuoteen 2016 asti, jolloin se myytiin BeIN Media Groupille.

Vuonna 2020 ViacomCBS osti 50 %:n osuuden Miramaxista ja yhtiöstä tuli yhteisyritys BeIN Media Groupin kanssa.

Miramaxin tuottamia elokuvia

1990-luvulla 
 1992: Reservoir Dogs
 1994: Pulp Fiction
 1993: Piano
 1997: Will Hunting
 1999: Iloiset veikot
 1999: Holy Smoke – pyhässä pilvessä
 1999: Human Traffic

2000-luvulla

Aiheesta muualla 
 Miramaxin virallinen sivusto

Yhdysvaltalaiset elokuvayhtiöt
Paramount Global